als_Latn dik_Latn sag_Latn
Ramush Haradinaj të enjten është bërë “Misionar i Paqes”. Përkrah Agim Shahinit, njeriut që mashtroi me mbi gjysmë milioni euro bankat kosovare, ai mori një titull që dyshohet të jetë gjithashtu mashtrues.
Bëhet fjalë për titullin “Misionar i Paqes” dhe Medaljen “Golden Ambassador Richard Holbrooke”, që i është ndarë nga Misioni Diplomatik për Paqe dhe Prosperitet dhe Misioni Diplomatik Amerikan për Paqen Botërore.
Organizata me seli në Shqipëri, nga e cila kandidati për kryeministër i koalicionit PDK-AAK-Nisma, Ramush Haradinaj mori këtë çmim dyshohet për shitje të titujve në emër të Organizatës së Kombeve të Bashkuara (OKB).
OJQ “Misioni diplomatik Paqe e mirëqenie”, sipas një hulumtimi të emisionit investigativ italian “Strisca la notizia”, vitin e kaluar, del se jep çmime me titujt si diplomatë të OKB-së në shkëmbim të 7 mijë eurove.
Sipas emisionit protagonist i këtij skandalit është kryetari i organizatës Shefki Hysa, i cili ka lëshuar tituj si “Diplomat i OKB”, “Konsull Nderi i OKB” e “Misionar i Paqes i OKB” me një kartë diplomatike “fallso” të OKB e një targë makine diplomatike “fallso” nën premtimet e lehtësirave administrative në kufij doganorë e policorë.
Të enjten, i njëjti person ka dekoruar edhe Haradinajn në Prishtinë.
Shefki Hysa, drejtor i Misionit të Paqes dhe Prosperitetit tha se Haradinaj nuk i përket vetëm Kosovës, por gjithë botës për paqe.
“Sa herë që ne kujtojmë që kemi hero si Ramushi, na thonë t’i harrojmë, por a harrohet lufta e UÇK-së për paqe dhe prosperitet, kjo luftë bashkë me Ramushin nuk harrohet sepse ato ishin sakrifica të bijve e bijave të popullit shqiptar”, ka thënë Hysa.
Ndërkaq, Agim Shahini që në ceremoninë e ndarjes së titujve u prezantua si pjesë e delegacionit diplomatik për paqe e ka krahasuar Haradinajn me Gandin.
“Sot ju z. Haradinaj do të merrni Medaljen e Paqes. Ky është privilegj dhe përgjegjësi, sepse ju do të udhëhiqni shtetin e Kosovës dhe kjo certifikatë që u vulosë nga Amerika akademike të takon ty nderi i gjithë popullit shqiptar. Mediet do të shkruajnë për ju si Gandi i dytë i Ballkanit”, ka thënë Shahini.
I dyshuari për mashtrim në krahë të Haradinajt
Por, ky nuk është i vetmi fakt sa i përket çmimit të marrë sot nga Haradinaj.
Në ceremoninë e ndarjes së këtij çmimi, krah liderit të AAK’së është parë edhe Kryetari i Aleancës Kosovare të Bizneseve, Agim Shahini, i cili tash e sa vite është nën hetime dhe dyshohet për mashtrim të bankave komerciale në Kosovë.
Por, tash partinë e Ramush Haradinjat po e bënë nervozë edhe pyetja nëse është blerë ky çmim edhe nga ta.
Gazeta Fjala ka kërkuar sqarime nga AAK për këtë çështje. Mirëpo, Valon Tolaj, shef i shtabit zgjedhor ka reaguar ashpër kur është pyetur për mundësin e blerjes së çmimit.
“ Është fyese kjo pyetje që po e bëni. Kjo pyetje nuk bënë edhe të bëhet. Të gjitha sqarimet për këtë titull janë dhënë me herët në media. Ky çmim ka qenë i aranzhuar më herët dhe nuk ka të bëjë asgjë më fushatë”, ka thënë ai.
Çmimin “Misionar paqeje”, në vitin 2014 nga e njëjta organizatë e kishte marrë edhe kryetari i komunës së Vitisë, Sokol Haliti. /Gazeta Fjala/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn